CELEX: 62009TN0335
Language: fi
Date: 2009-08-24 00:00:00
Title: Asia T-335/09: Kanne 24.8.2009 — Groupement Adriano, Jaime Ribeiro, Conduril — Construção, ACE v. komissio

7.11.2009   
            
            
               FI
            
            
               Euroopan unionin virallinen lehti
            
            
               C 267/72
            
         Kanne 24.8.2009 — Groupement Adriano, Jaime Ribeiro, Conduril — Construção, ACE v. komissio
   (Asia T-335/09)
   2009/C 267/131
   Oikeudenkäyntikieli: portugali
   
      Asianosaiset
   
   
      Kantaja: Groupement Adriano, Jaime Ribeiro, Conduril — Construção, ACE (Póvoa de Varzim, Portugali) (edustajat: asianajajat A. Pinto Cardoso ja L. Fuzeta da Ponte)
   
      Vastaaja: Euroopan yhteisöjen komissio
   
      Vaatimukset
   
   
               —
            
            
               Komission päätös, joka sisältyy 12.6.2009 päivättyyn maksumääräykseen nro 230905272, ja päätös, joka sisältyy 3.8.2009 tehtyyn tiedoksiantoon, jolla kantaja määrätään maksamaan 15 päivän kuluessa tämä maksumääräys viivästyskorkoineen sopimuksen AH 04/2004 mukaisesti, joka on tehty Tangerin ja Saïdan välisen rantatieosuuden rakentamiseksi (”Projet de la Rocade Méditerranéenne”) ja jota Euroopan yhteisö rahoittaa MEDA I -ohjelman puitteissa, on kumottava
            
         
               —
            
            
               Euroopan yhteisöjen komissio on velvoitettava korvaamaan oikeudenkäyntikulut.
            
         
      Oikeudelliset perusteet ja pääasialliset perustelut
   
   Toimista voidaan nostaa kanne, sillä ne ovat päätöksen luonteisia, ne ovat lopullisia ja niillä on sitova vaikutus, ja asianosaisilla on asiavaltuus.
   Molempia toimia rasittavat useat virheet:
   
               —
            
            
               Absoluuttinen toimivallan puuttuminen: vastaaja ei ole ”hankintaviranomainen (rakennuttaja)”, sillä vastaajan toiminta ei perustu mihinkään sopimuslausekkeeseen. Vastaajalla ei siis ole toimivaltaa eikä tämän menettelyn edellyttämiä ominaisuuksia.
            
         
               —
            
            
               Olennaisten muotomääräysten ja erityisesti perusteluvelvollisuuden laiminlyönti: EY 253 artiklan nojalla yhteisön toimet on perusteltava. Oikeuskäytännön mukaisesti näiden perustelujen on oltava nimenomaisia, selviä, johdonmukaisia ja merkityksellisiä. Toimea ei voida perustella implisiittisesti tai hiljaisesti eikä sitä voida laatia epäselvästi. Perustelut eivät voi olla keskenään ristiriidassa eivätkä perustelut voi olla ristiriidassa toimen päätösosan kanssa. Riidanalaisia päätöksiä ei ole perusteltu lainkaan. Myös olennaista muotomääräystä, jonka mukaan muutoksenhakumahdollisuudet on osoitettava, on laiminlyöty.
            
         
               —
            
            
               Perustamissopimuksen määräyksiä, ja erityisesti EY 211–219 artiklaa, sekä komission työjärjestystä on rikottu ja periaatetta ”pacta sund servanda” on loukattu.